kardosdrur/scandi-wiki huggingface dataset:
Wolfram og Liselotte Bossert

Wolfram Bossert (født 1925, død – dato ukendt). Lisselotte Bossert (født 1927, død – dato ukendt). Ægteparret blev i 1985 kendt gennem pressen, da det kom frem, at de i årevis havde hjulpet med at skjule krigsforbryderen Josef Mengele i Brasilien.

Wolfram Bossert og Liselotte Bossert var begge født i Bruck an der Mur i Østrig. Wolfram trådte som 17-årig ind i NSDAP og gjorde under 2. verdenskrig tjeneste i en Wehrmachtenhed og senere i en V2-raketkommando. Parret blev gift i 1952 og udvandrede til Brasilien hvor de bosatte sig i en forstad til Sao Paolo. Lisselotte fik arbejde som børnehavepædagog og Wolfram som eletroniktekniker. De fik to børn sammen.

I 1960'erne var Wolfram og Liselotte Bossert aktive i den tyske klub for emigranter i Sao Paolo, hvor igennem de fik kontakt med landsmanden Wolfgang Gerhard. Han præsenterede dem i 1967 for sin ven Peter Hochbichler, som efter Gerhards udsagn var en schweizisk emigrant. Gerhard røbede ikke, at Hochbichler var den eftersøgte krigsforbryder og nazi-læge Josef Mengele. Et nært venskab opstod snart mellem Hochbichler og Bossert-familien. Parret hævdede i 1985, at det først i 1972 erfarede, at manden som på dette tidspunkt var at betragte som et medlem af familien, i virkeligheden var Josef Mengele.

Den 7. februar 1979, under en badeudflugt sammen med Bossert-familien ved Bertioga, fik Mengele et slagtilfælde og druknede. Wolfram Bossert og Liselotte Bossert fik i hast ordnet formaliteterne for begravelsen, og det lykkedes dem at undgå krav fra myndighederne om en nærmere lægeundersøgelse af den afdøde, som var 15 år ældre end Mengeles identitetspapirer angav. Wolfram Bossert meddelte i et brev Mengele-familien i tyskland dødsfaldet, men familien valgte ikke at offentliggøre Mengeles dødsfald til myndigheder eller presse.

Under de tyske og brasilianske myndigheders efterforskning i juni 1985, blev Mengeles kontakter og skjulesteder i Sydamerika afdækket. Wolfram og Liselotte Bossert blev afhørt af det brasilianske politi og deres hjem ransaget. Her blev der fundet fotos af Mengele samt flere breve og notater fra Mengeles hånd. Parret gav senere interviews til pressen. Begge blev de afskediget fra deres respektive ansættelser, efter at deres årelange kontakt med Mengele kom frem i medierne. Konfronteret med anklagerne mod Josef Mengele fortalte Wolfram Bossert; "Jeg beundrede ham som person og for hans mange gode egenskaber, men ikke for hvad han begik, og selv i dag hesker der tvivl om, hvorvidt disse ting virkelig er sande". Wolfram og Liselotte medvirkede i tv-interviews om Mengele og tog penge for at medvirke.

Kilder/litteratur 

 
 

Par
Nazister fra Østrig
La Boisselle

Ovillers-la-Boisselle er en kommune i departementet Somme i Pikardiet i det nordlige Frankrig.

Kommunen består af to de landsbyer Ovillers og La Boisselle, der blev ødelagt under 1. verdenskrig. Her foregik voldsomme kampe under Slaget ved Somme, især på slagets første dag. Lochnagar-krateret er et vidnesbyrd om nogle af de ødelæggelser slaget ved Somme skabte. Krateret er 100 meter i diameter og 30 meter dybt og opstod på slagets første dag 1. juli 1916.

Byer i Somme
Joseph Joffre

Joseph Jacques Césaire Joffre (12. januar 1852 – 3. januar 1931) var en fransk general og senere marskal, der var chef for den franske hær mellem 1914 og 1916 under 1. Verdenskrig. Han er mest kendt for sin omgruppering af de allierede hære så de besejrede tyskerne under det første slag ved Marne i 1914.

Eksterne henvisninger 

Generaler fra Frankrig
Marskaller af Frankrig
Franskmænd i 1. verdenskrig
Modtagere af Militær Medalje (Frankrig)
Stardoll

Stardoll er et browserspil for unge piger baseret på påklædningsdukker. Spillet drejer sig om at klæde virtuelle dukker på med tøj, hår og make-up.

I spillet kan du også møde masser af nye menesker fra hele verden.
Der er masser af dress up spil hvor du kan blandt andet kan gøre Pixie Lott klar til en galla, eller Avril Lavigne klar til en koncert.

Internetspil
Fyre & Flammer

Fyre&flammer er en lang række teenagebøger til piger i alderen 12-16 år, skrevet af den engelske forfatter Cathy Hopkins med originaltitlen Mates, Dates .

I hver bog følger du fire, 15-årige piger som hver har deres problemer at rode med.

Bogliste 
Der er for nuværende, (2009), udgivet 16 bøger:

 Fyre&flammer – og oppustlige bh'er
 Fyre&flammer – og kosmiske kys
 Fyre&flammer – og portobello prinsesser
 Fyre&flammer – og bekendelser i sofahjørnet
 Fyre&flammer – single for en sommer
 Fyre&flammer – og frygtelige fejltagelser
 Fyre&flammer – og score smil
 Fyre&flammer – og forbudte fristelser
 Fyre&flammer – og en flirt i firenze
 Fyre&flammer – og chokolade chok
 Fyre&flammer – og bling bling brillianter
 Fyre&flammer – sitrende sommer
 Fyre&flammer – Guide til dit liv
 Fyre&flammer – Grøn guide
 Fyre&flammer – Flirt – en guide til alle piger
 ''Fyre&flammer – Lucy & Tony afslører alt

Hovedpersoner 
De fire hovedpersoner er:
 Lucy
 Izzie/Iz (Isobel)
 Nesta
 TJ (Theresa Joanne)

Eksterne henvisninger 
 Forfatterens officielle website 
 Review of Mates, Dates and Tempting Trouble 

Ungdomsbøger
Roger Daltrey

Roger Harry Daltrey (født 1. marts 1944) er en engelsk musiker, sangskriver og skuespiller, bedst kendt som værende grundlæggeren og forsangeren for det engelske rock band The Who. Han har opretholdt en musikalsk karriere som solooptrædende kunstner, og har også arbejdet indenfor filmbranchen, hvor han har spillet med i mange film, skuespil og tvproduktioner, og har også produceret film.

Diskografi 

Solo
 Daltrey (1973)
 Ride a Rock Horse (1975)
 One of the Boys (1977)
 McVicar (1980)
 Parting Should Be Painless (1984)
 Under a Raging Moon (1985)
 Can't Wait to See the Movie (1987)
 Rocks in the Head (1992)
 As Long as I Have You (2018)

Collaborations with other artists
 Going Back Home (2014) (med tidligere Dr. Feelgood guitarist Wilko Johnson)

Andre udgivelser
 Tommy (1972) (LSO version)
 Tommy (1975) (soundtrack)
 Lisztomania (1975) (soundtrack)

Eksterne henvisninger 

 
 

Musikere fra England
Sangskrivere fra Storbritannien
Skuespillere fra England
Toyota Hilux

En Toyota Hilux er en bag- eller firehjulstrukket pickup.

Modellen blev første gang introduceret i 1968, og findes med 4- og 6-cylindret benzinmotor og med 4-cylindret dieselmotor.

Modellen har i en kort periode også fandtes med Volkswagen-emblem som Volkswagen Taro, og hedder i USA Toyota Tacoma.

Eksterne henvisninger 

Officielt websted 

Hilux
Biler introduceret i 1968
Biler fra 1960'erne
Biler fra 1970'erne
Biler fra 1980'erne
Biler fra 1990'erne
Biler fra 2000'erne
Biler fra 2010'erne
Baghjulstrukne biler
Pickup'er
Robert Knox

Robert "Rob" Arthur Knox (født 21. august 1989, død 24. maj 2008) var en britisk skuespiller, som spillede rollen som Marcus Belby i Harry Potter og Halvblodsprinsen. Det var meningen, at Knox også skulle spille med i den efterfølgende film, Harry Potter og Dødsregalierne Pt. 1, men nåede ikke dette grundet sin tidlige død.

Karriere 
Knox blev født i 1989. Hans første rolle var i en episode af The Bill. Han var også med i reality-showet Trust me I'm a Teenager og BBC-komedien After You've Gone. Han medvirkede tidligere som statist i en række produktioner af film. Hans mest kendte rolle var som Marcus Belby i Harry Potter og Halvblodsprinsen.

Til premieren af Harry Potter og Halvblodsprinsen bar skuespillerne et hvidt armbånd til minde om Knox, der døde, før filmen havde premiere.

Død 
Knox døde som 18-årig efter at være blevet stukket ned med en kniv uden for en bar i Sidcup, England, den 24. maj 2008. Knox havde grebet ind i en kamp for at beskytte sin 17-årige bror, Jamie Knox, der  var blevet truet af to mænd, hvoraf den ene var bevæbnet med to knive.

Karl Norman Bishop fra Sidcup blev anklaget for mordet og blev varetægtsfængslet, indtil hans retssag begyndte i februar 2009. Bishop blev fundet skyldig i drabet den 4. marts 2009 og modtog en dom på livsvarigt fængsel. Den følgende dag modtog Bishop også yderligere tre livsvarige fængselsstraffe for at have såret Knox' venner. Der skal gå minimum 20 år, før der kan overvejes prøveløsladelse af Bishop, således han tidligst kan komme ud i 2029.

Eftermæle 
Da lillebroren Jamie Knox blev far til en lille dreng 1. februar 2022, blev drengen opkaldt efter sin afdøde onkel og fik navnet Rory Robert Knox.

Referencer

Eksterne henvisninger 
 

Skuespillere fra England
Harry Potter-skuespillere
Personer der er blevet myrdet
Arkimedes' Palimpsest

Arkimedes' Palimpsest er en palimpsest på pergament i form af et kodeks. Den var oprindeligt et ellers ukendt værk af den oldgræske matematiker, fysiker og ingeniør Arkimedes fra Syrakus og andre forfattere, der var blevet overskrevet med en religiøs tekst.

Arkimedes levede i det tredje århundrede f. Kr., men afskriften af hans værk blev lavet i det tiende århundrede af en anonym skriver. I det tolvte århundrede blev det oprindelige Arkimedes-kodeks slagtet, skrabet af og vasket sammen med mindst seks andre pergamentmanuskripter, blandt andet et med værker af Hypereides. Pergamentbladene blev foldet midt over og genbrugt til en kristen liturgisk tekst på 177 sider; de ældre sider blev foldet, så hver kom til at udgøre to blade i den liturgiske bog. Overskrivning var dog ukomplet, og Arkimedes' værk er i dag læselig efter videnskabeligt og akademisk arbejde fra 1998 til 2008 ved brug af digitale bearbejdninger af billeder produceret af ultraviolet, infrarødt og synligt lys samt røntgenstråling.

I 1906 blev palimpsesten kort undersøgt i Konstantinopel (nu Istanbul) af den danske filolog Johan Ludvig Heiberg. Ved hjælp af sort-hvid-billeder han fik taget, udgav han en afskrivning af Arkimedes' tekst. Kort derefter blev Arkimedes' græske tekst oversat til engelsk af Thomas Heath. Før denne oversættelse var værket ikke bredt kendt blandt matematikere, fysikere eller historikere. Palimpsesten indeholder:

 "Om ligevægte"
 "Om spiraler"
 "Opmåling af en cirkel"
 "Om kuglen og cylinderen"
 "Om flydende legemer" (eneste kendte version på græsk)
 "Metoden" (eneste kendte version)
 "Stomachion" (eneste kendte version)

Palimpsesten indeholder også taler af politikeren Hypereides fra fjerde århundrede før vor tidsregning, en kommentar på Aristoteles' Kategorier af Alexander af Afrodisias og andre værker.

Kilder/referencer 

 Reviel Netz and William Noel, The Archimedes Codex , Weidenfeld & Nicolson, 2007
 Dijksterhuis, E.J.,"Archimedes", Princeton U. Press, 1987, pages 129–133. copyright 1938, , 0-691-02400-6

Eksterne henvisninger 
 May 22 2005, iol: Hidden Archimedes texts are finally revealed 
 Archimedes Palimpsest (kan ses on-line i google-books linket)

Værker om matematik
Vestenskov

Vestenskov er en landsby på Vestlolland med et indbyggertal på under 200 indbyggere. Den hører til Lolland Kommune og ligger i Region Sjælland. Vestenskov hører til Vestenskov Sogn, og Vestenskov Kirke, hvis ældste dele er bygget i munkesten mellem 1250 og 1300, ligger sydvest for landsbyen.

Faciliteter 
Vestenskov Skole er fra 1855. Nye bygninger blev indviet i 1963. Skolen blev med tilhørende SFO lukket i sommeren 2010, hvorefter skolens elever blev flyttet til skoler i Nakskov. Skolebygningerne er blevet til Vestenskov/Lolland Foreningshus, der kan lejes til uddannelse, træningsophold, overnatningsture, lejrophold samt fest- og mødelokaler. 100 personer kan overnatte. Landsbyen har stadig en købmand, der ligger over for foreningshuset.

Borgerne i og omkring Vestenskov har oprettet "Vestenskov og Omegns Landsbylaug", som arbejder for at skabe liv og glæde i landsbyen ved at holde kulturelle arrangementer, der bringer landsbyens og oplandets indbyggere i kontakt med hinanden.

Verdens første brintby 
Vestenskov er mest kendt som "brintlandsby" på grund af Dansk Mikrokraftvarmes forsøg med at lagre vindenergi ved at omdanne den til brint, som ved hjælp af brændselsceller kan forsyne husstande med el og varme. 5 husstande inklusive plejehjemmet fik i 2009 brændselsceller på forsøgsbasis, og 32 huse var tilsluttet, da forsøget sluttede planmæssigt i 2014. Der var overvejende gode resultater med brintanlæggene, men udfordringen er at få prisen ned på et fornuftigt niveau, og det kræver en større produktion. Anlæggene er hidtil fremstillet enkeltvis.

Historie 
I 1682 bestod Vestenskov af 2 gårde. Det samlede dyrkede areal udgjorde 54 tønder land skyldsat til 19,81 tønder hartkorn.

I 1804 hørte Vestenskov under Fredsholm gods. Landsbyen blev skyldsat til 11 tønder, 5 skæpper og 1 album. Tienden var 10 mark. Landsbyen bestod af 1 fæstegård og 1 hoverigørende gård samt 3 jordløse huse.

I 1899 blev byen beskrevet således: "Vestenskov med Kirke, Præstegd., Skole, Mølle og Fællesmejeri". Ifølge gamle kort var der desuden fattighus.

Jernbanen 
Vestenskov havde station på Nakskov-Rødby Jernbane (1926-53). Stationsbygningen er bevaret på Vestenskovvej 61. Den blev tegnet af arkitekten Einar Ørnsholt.

Noter

Litteratur 
 Gregers Begtrup: Beskrivelse over Agerdyrkningens Tilstand i Danmark, bind 4: Lolland og Falster; Kjøbenhavn 1806
 Henrik Pedersen: De danske Landbrug fremstillet paa Grundlag af Forarbejderne til Christian V.s Matrikel 1688. Udgivet efter hans Død paa Bekostning af Carlsbergfondet (København MCMXXVIII; Reprotryk for Landbohistorisk Selskab, København 1975),

Eksterne henvisninger 

 Vestenskov og Omegns Landsbylaug

Lokaliteter i Lolland Kommune
Økologi
WiTricity

WiTricity er en teknik som gør det muligt at overføre elektrisk energi trådløst til fjerne objekter blandt andet mobiltelefoner, bærbare computere, elektrisk drevne køretøjer etc. 

Navnet er et varemærke for WiTricity corporation.

Ekstern henvisning 
WiTricity Corporations hjemmeside
Elektricitet
Brødrene Bisp

Brødrene Bisp optræder i tv-serien Tannhaüser, der indgik som et fast indslag i tv-programmet Sonny Souffle Chok show, der blev produceret af Græsted Film & Fjernsyn og sendt på Danmarks Radios TV i 1986. Brødrene Bisp spilles af Michael Wikke og Steen Rasmussen

I et af Sonny Souffle afsnittene fortæller Thomas Winding historien om hvordan Brødrene Bisp blev til. De var to biskopper, der syntes at de fik gjort for få gode gerninger som biskopper, og derfor anskaffede de en Volvo Amazon og begyndte at køre ud for at hjælpe folk i nød. Når de ikke er ude at hjælpe nødstedte mennesker, hænger de ved pølsevognen "Bjarnes Pølser". Deres motto er: "Spørg ikke hvad folk kan gøre for dig, men hvad du kan gøre for folk".

Sonny Soufflé Chok show er en kinesisk æske af TV-programmer, og Brødrene Bisp optræder i tre forskellige lag i serien. Dels som nævnt i selve "chok showet" som godnathistorie, dels i TV-serien "Brødrene Bisp på nye eventyr" som Reinhart og Kurt følger intenst mens de selv er karakterer i "Tannhaüser" og endelig optræder de i selve "Tannhaüser" som Reinharts og Kurts redningsmænd.

Blandt højdepunkterne i "Brødrene Bisp på nye eventyr" er scenerne med Mortensen og manden fra "Ejendomsadministrationen", der taler til hinanden gennem en dør. Til sidst truer manden fra "Ejendomsadministrationen" med at tiltvinge sig adgang til lejligheden "ved egen kraft", hvorefter han går uden om kulissevæggen og ind på Mortensens side af døren.

Brødrene Bisp var meget populære i 1986 og årene efter, og var blandt andet en populær udklædning til karnevalsfester. Kendingsmelodiens omkvæd "voldsom volvo" blev en landeplage, ligesom udtrykkene "Skal du ha' soya i rullen" og "Fuk" udbredte i hele landet.

Referrencer 

Tv-seriefigurer
Fiktive personer fra Danmark
Eremit (bille)

Eremit (Osmoderma eremita) er en billeart i familien torbister og en af de større blandt de danske biller. Arten er stærkt knyttet til meget gamle træer, idet larverne lever i træsmulderet i bunden af store hulheder i disse. Den type levested er på grund af den intensive skovdrift blevet så sjælden, at eremitten er beskyttet af EUs Habitatdirektiv.

Udseende 
Eremitten er en stor brunsort bille med kobberglans, der måler 2,4-3,2 centimeter. Vingedækkerne har fortil en fremspringende bule. Forbrystet er forsynet med en midterfure, og fortil på hver side af denne findes en lille knude. Den har en ruslæderagtig lugt.

Levevis 
Eremitten er helt afhængig af hule, gamle træer. Det er især ege, men der kendes også yngletræer af andre arter, fx lind og bøg. Larverne kravler rundt i ”lommeulden” af træsmulder i bunden af hulhederne i tre år, før de forvandler sig til voksne biller. De voksne biller lever blot omtrent en måned, som de skal bruge til at parre sig i og – for hunnernes vedkommende – at finde hen til et nyt hult træ. De voksne dyr kan ses flyve fra midsommer til september.
Yngletræerne er som regel ’veterantræer’ – store, flere hundrede år gamle træer. Mikroklimaet har stor betydning for levestedets kvalitet – yngletræerne er ofte fritstående, fx i lysninger, hvor stammen kan få direkte sol. Hulhederne, hvor billen yngler, kan findes ganske højt oppe i stammen eller i store grene i 10-20 meters højde.

Udbredelse 
Eremitten forekommer sparsomt over et ganske stort udbredelsesområde i Europa og lader til at være aftaget i hyppighed i alle Europas lande. Relativt høje tætheder af arten finder man i Centraleuropa (nordlige Italien, Østrig, Tjekkiet, sydlige Polen og østlige Tyskland), visse dele af Nordeuropa (sydøstlige Sverige, Letland) og Frankrig. I nogle områder af det nordvestlige Europa er arten uddød eller findes blot enkelte steder (Norge, Danmark, Nederlandene, Belgien, nordøstlige Frankrig). Få data findes fra det sydøstlige Europa. Eremitten er opført på Bilag II til EUs Habitatdirektiv, endog som særligt prioriteret. På IUCN internationale rødliste er arten anført som "Næsten truet".

Forekomst i Danmark 
Eremitten har tidligere været udbredt fra Østjylland til Falster på ganske mange lokaliteter. I dag findes bestande på 10 lokaliteter – 9 i private skove og én i statsskov. Nogle af bestandene er meget små. Der er totalt set kun cirka 60 træer beboet af eremitter i Danmark, hvilket ikke anses som tilstrækkeligt til at sikre artens langsigtede overlevelse i landet.

Referencer

Eksterne henvisninger 

 Fund i Danmark (Fugleognatur.dk) 
 Skov- og Naturstyrelsens artsbeskrivelse
 Fakta om eremit fra den danske rødliste, DMU
 Svensk artfaktablad 
 Mere om eremitten i Europa 
 Danmarks Fauna: Victor Hansen og K. Henriksen. Biller VI. Torbister. G.E.C. Gads Forlag. København 1925.

Torbister
Danske arter i Habitatdirektivet
Vestenskov Kirke

Vestenskov Kirke er den lollandske landsby Vestenskovs sognekirke og ligger i Vestenskov Sogn i Lolland-Falsters Stift.

Kirken er opført i røde munkesten over flere omgange. Den ældste del af kirken er koret og den østligste halvdel af skibet, som er bygget i den senromanske periode mellem år 1250 og 1300. Mens kirken nu har et hvidt hvælvet loft, var loftet dengang et fladt plankeloft.

I gotisk tid, i løbet af 1400-tallet, blev kirken om- og udbygget, som det kan ses på kirkens udvendige murværk. Skibet blev udvidet mod vest og dets længde blev næsten fordoblet. Foran indgangen i sydsiden blev der opført et våbenhus, og på korets nordside blev kirken udvidet med et sakristi. Inde i kirken blev der bygget hvælv i kor og skib. Kirkens udvidelser blev sandsynligvis finasieret af det blomstrende sildefiskeri på Albuen, som dengang hørte under Vestenskov sogn. De små romanske vinduer blev muret til, mens kvindernes indgang mod nord blev sløjfet og senere erstattet af et vindue.

Døbefonten i Vestenskov kirke er ligeledes gammel og bærer præg af århundredernes slid og skriftende moder. Den lavet om på adskillige gange og har været pyntet på mange forskellige måder. Af synsforrentningen, der blev protokolført i 1883 fremgår det at: "Døbefonten, som er sandsten, må renses og bringes tilbage til sin oprindelige form." Det skete dog først i 2007, da kirken gennemgik en større indvendig restaurering. Selve kummen menes at være et gotlandsk arbejde. Dåbsfadet er fra omkring 1575. Det har et billede af en ørn i bunden, omgivet af borter og små blomster og med en indskrift, der fortæller at fru Øllegaard Pentz til Rudbjerggaard har doneret den.

Altertavlen er i renæssancestil og fra 1590' erne, men er stærkt omdannet. Midt i tavlen er indsat et stort maleri af nadveren fra omkring 1650.

Prædikestolen er fra 1627. I fire nicher står Johannes, Kristus, Markus og Lukas, mens Matthæus mangler. På den underste del er anbragt vældigt tidsypiske englehoveder, såkaldte diademhoveder.

Over indgangsdøren hænger et epitafium (gravminde) fra omkring 1610. Indskriften er nu forsvundet, og det vides ikke længere, hvem epitafiet er sat op for, så de personerne i storfeltet er ophøjet ukendte.

I 2007 er et nyt antependium opsat, vævet af kunstneren Dorthe Sigsgaard. Dets stil kan betegnes som postmodernistisk naivistisk naturalisme og viser morgenrøden over stranden. Antependiummet lyser op med sine karakteristiske klare farver i kirken.

Uden for kirken står et sort tårn af træ. Det er den typiske lollandske klokkestabel, der står ved siden af kirken i stedet for at være bygget som et spir på kirken, som ellers er typisk i resten af landet.

Eksterne henvisninger 

 Vestenskov Kirke hos KortTilKirken.dk
 Vestenskov Kirke hos danmarkskirker.natmus.dk (Danmarks Kirker, Nationalmuseet)

Kirker i Lolland Kommune
Kirker i Lolland-Falsters Stift
Kirker i Maribo Amt
Trådløs kommunikation

Trådløs kommunikation eller blot trådløs er overførsel af data (informationer), opstart af forskellige komponenter o.a.  over kortere eller længere afstande uden brug af et fast ledningsnet. Marconis radio blev oprindeligt tit omtalt som "den trådløse (telegraf)". 

Eksempelvis overføres ved aktivering et elektrisk signal fra en fjernkontrol til et fjernsyn, som fortæller at apparatet skal starte, eller radiokommunikation foregår over flere tusinde kilometer.

Trådløs overførsel af elektriske signaler kan foretages til faste- og mobile installationer, blandt andet tovejsradioer,  mobiltelefoner, PDA'er, trådløse netværk, GPS'er, trådløse computermus – og tastaturer etc.

 
Telekommunikation
Skummeske

En skummeske er en hullet sølvske på størrelse med en dessertske. Skeen blev før i tiden brugt til at skumme vinen i alterkalken, hvis der skulle være urenheder i form af kalk der faldt ned fra væggen, prop, insekter enddog også tænder og skrå.

Kirkeligt interiør
Bordservice
Trådløs (flertydig)

Trådløs kan have flere betydninger:
 Trådløs – informationsoverførsel uden fast ledningsnet
 Trådløs basisstation – et apparat, der forbinder trådløse WLANkompatible enheder til et kablet LAN.
 Trådløst datanet – trådløs netværk
 Trådløst netkort – hardware til en computer som gør det muligt at få forbindelse til internettet uden brug af kabler
University of Birmingham

University of Birmingham (latin: Universitas Birminghamiensis) er et universitet beliggende i Birmingham, Storbritannien. Med sine ca. 26.000 studerende er det det største universitet i West Midlands og et af de største i England. 

Universitetet blev grundlagt i 1900 af dronning Victoria som efterfølgeren til Mason Science College, hvis historie går tilbage til Birmingham Medical School, etableret i 1825. Det var det første kongeligt privilegerede universitet.

University of Birmingham blev af The Times Higher Education Supplement i 2007 placeret som det 65. bedste i verden, det 11. bedste i Storbritannien og det 30. bedste i Europa. Målt på antal ansøgninger var det i 2006/2007 det fjerde mest populære universitet i England.

Eksterne henvisninger 

 Universitetets officielle hjemmeside

Referencer 

Etableret i 1900
Birmingham, University of